Марко Ганчев
Паяшки работи

chitanka.info

Паяк тъче нишки.

Тъй тъче, та чак

му излизат пришки.

— Тоя паяк е глупак

да се труди мъченишки! —

смее се една муха.

— Я го вижте, ха-ха-ха,

я го вижте, я го вижте

туй нещастно същество

вече се изприщи,

а пък няма за какво.

Кой е толкова наивен,

че да вземе

в наше време,

след като е обигран,

да се хване в примитивен

паяшки капан?

Няма мухльовци такива,

байчо Пайчо, ха-ха-ха! —

грациозно се извива

умната муха

покрай мрежата му в кръг.

Цък!

Пълна тишина. Ни гък.

И муха да бръмне, ще се чуе.

Но не чува се комай.

Пък и няма да се чуе.

Както на мухата край,

тъй на басничката краят туй е.

Бих додал

в порядък на морал,

ако той не е морално остарял:

Може с умствения си багаж

паяка да превъзхождаш дваж,

може да го превъзхождаш триж,

но от него пак си по невежа,

ако не стоиш

по-далеч от паяшката мрежа…

1980

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.